Højesteret stadfæster landsrettens kendelse, således at sagen i 1. instans skal behandles ved byretten
Ret: Højesteret (3. instans)
Faggruppe: Civilsag — Almindelig civil sag
Sagsemner: Retspleje og civilproces;

/

Henvisning til landsretten ikke tilladt

Sag om forhøjelse af skattepligtig indkomst i forbindelse med køb af et
kolonihavehus skulle ikke behandles af landsretten som 1. instans

Sag BS-15284/2023-HJR
Kendelse afsagt den 22. august 2023

Kærende, tidligere Sagsøger
mod
Skatteministeriet

Hovedsagen angår, om skattemyndighederne med rette har forhøjet Kærendes, tidligere Sagsøger
skattepligtige indkomst med henvisning til, at hun har modtaget en skattepligtig gave i forbindelse med
køb af et kolonihavehus. Forhøjelsen af den skattepligtige indkomst svarer til differencen mellem
købesummen og haveforeningens vurdering af kolonihavehuset.

Efter anmodning fra Kærende, tidligere Sagsøger henviste byretten sagen til behandling ved
landsretten som 1. instans. Efter retsplejelovens § 226, stk. 1, kan en byret henvise en sag til
behandling ved landsret, hvis sagen er af principiel karakter og har generel betydning for
retsanvendelsen og retsudviklingen eller væsentlig samfundsmæssig rækkevidde i øvrigt. Landsretten
sendte sagen tilbage til byretten, da landsretten fandt, at betingelserne for henvisning ikke var opfyldt.

For Højesteret var spørgsmålet, om hovedsagen skulle henvises fra byret til landsret.

Højesteret bemærkede, at afgørelsen af hovedsagen navnlig beror på konkrete bevisvurderinger, og
at sagen angår retsanvendelse på et område, hvor de principielle retsspørgsmål allerede er afklaret.
På den baggrund fandt Højesteret, at betingelserne for henvisning til landsretten ikke var opfyldt.

Højesteret stadfæstede herefter landsrettens kendelse.